recursal/SuperWikiNEXT-32B huggingface dataset:
**בזיליקת פרוקופיוס הקדוש** (צ'כית **Bazilika svatého Prokopa**) היא כנסייה השוכנת בטשביץ' שבמזרח צ'כיה. מבנה הכנסייה מייצג השפעה של אדריכלות מערב אירופית באזור זה, והוא הוכרז בשנת 2003, יחד עם הרובע היהודי בעיר כאתר מורשת עולמית.

היסטוריה
--------

המנזר הבנדיקטיני בטשביץ' הוקם ב-1101, והיה למרכז דתי וכלכלי חשוב. הקפלה הראשונה באתר הוקמה בשנת 1104 והוקדשה לעליית הבתולה לשמיים. בין השנים 1260-1240 נבנתה הכנסייה מחדש והוקדשה לפרוקופיוס הקדוש. הכנסייה ניזוקה בשנת 1468, אך שופצה לקראת סוף המאה ה-15. במהלך המחצית הראשונה של המאה ה-16 נהרס המנזר ותחתיו הוקמה טירה. החל בשנת 1726 שופצה הכנסייה באופן מקיף בידי האדריכל הצ'כי פראנטישק קאנקה (František Maxmilian Kanka), אשר עיצב אותה בסגנון הבארוק. המגדל הדרום-מערבי נבנה מחדש וחזית הכנסייה עוצבה מחדש, על שני מגדליה, בסגנון הבארוק הגותי. למעט מספר שינויים מינוריים בתחילת המאה ה-20, הכנסייה שמרה על חזותה ואופייה עד היום, אך הקפלה הדרומית אשר נהרסה, נבנתה מחדש בשנות ה-50 של המאה ה-20.

הבזיליקה
--------

הבזיליקה שוכנת על פסגת גבעה וצופה על העיר. היא נבנתה מגרניט ומאבן חול, ובצידה הדרומי היא מחוברת על הטירה. ייחודה של הבזיליקה הוא בכך שהיא מערבת סגנון רומנסקי עם סגנון גותי מוקדם. הכנסייה בנויה משלוש ספינות ולה בית המקהלה משולש. הספינה המרכזית מערבת יסודות בארוקיים וגותיים, וכך גם שני המגדלים שבחזיתה המערבית מתאפיינים בסגנונות אלה. בצידה הצפוני מרפסת רבועה פתוחה. האפסיס רומנסקי לחלוטין, אך תקרת הקריפטה שמתחתיו עשויה קמרונות צולבים גותיים. כיום קירות הכנסייה הפנימיים חלקים לחלוטין, אך שרידי טיח נכרים בבית המקהלה.

גלריה
-----

* החזית המערביתהחזית המערבית
* המרפסת הצפוניתהמרפסת הצפונית
* האפסיסהאפסיס

קישורים חיצוניים
----------------

ויקישיתוף מדיה וקבצים בנושא **בזיליקת פרוקופיוס הקדוש** בוויקישיתוף

  


| דגלדגל סמל אונסק"וסמל אונסק"ו אתרי מורשת עולמית בצ'כיה |
| --- |
| 

|  |
| --- |
| הגנים והטירה בקרומייז'יז' • המרכז ההיסטורי בצ'סקי קרומלוב • המרכז ההיסטורי בפראג • המרכז ההיסטורי בטלץ' • הולשוביצה • עמוד השילוש הקדוש באולומואוץ • הרובע היהודי בטשביץ' ובזיליקת פרוקופיוס הקדוש • המרכז ההיסטורי בקוטנה הורה • הנוף התרבותי לדניצה-ואלטיצה • טירת ליטומישל • כנסיית יאן מנפומוק בזלנה הורה • וילה טוגנדהאט • נוף ההרבעה והאימון של סוסי מרכבה טקסיים בקלדרובי נד לבם • אזור הכרייה ארצגבירגה/קרושנוהוז'י (עם גרמניה) • ערי הספא הגדולות של אירופה (יחד עם שש מדינות): קרלובי וארי, פרנטישקובי לאזנייה, מריאנסקה לאזנייה • יערות האשור העתיקים והבראשיתיים של הרי הקרפטים ושל אזורים אחרים באירופה (עם שבע עשרה מדינות נוספות) |

 |

  


|  |  |
| --- | --- |
| בקרת זהויות עריכת הנתון בוויקינתונים | 
* NKC: olak2003189120
* VIAF: 158771399
* WorldCat (עם VIAF): 158771399

 |
הרב **יהונתן אבלמן** (בכתיב יידי: **אבעלמאנן**; ה'תרי"ד, 1854 – ט"ז באדר ה'תרס"ג, 15 במרץ 1903) היה רב ודיין ליטאי בביאליסטוק.

ביוגרפיה
--------

נולד לרב אברהם אבא יצחק אבלמן בעיר וילאן שבמחוז קובנה, שבה כיהן כרב אבי אמו המכונה על שם עירו "ר' יעקב ווילאנער", עד עלייתו לארץ ישראל. בגיל 15 נסע לאיישישוק ללמוד ב"קיבוץ" המפורסם שהיה בעיר. לאחר ארבע שנים, נסע להמשך לימודיו בווילנה. נישא לשפרינצא בת הרב אברהם אבא לווינזון, השדכנית הייתה אסתר ליפקין, רעיית רבי ישראל מסלנט, לפי המלצת חתנה רבי אליהו אליעזר גרודזנסקי המו"צ הראשי בווילנה שהיה דודה של הכלה והכיר את החתן.

לאחר נישואיו למד בווילנה שנתיים רצופות בחברותא עם רבי ישראל מסלנט, שקבע את מושבו בתקופה זו ב"קלויז יאגיכעס". בהיותו בן 24 התמנה כרבה של חורושץ הסמוכה לביאליסטוק לפי הוראת רבה של ביאליסטוק, רבי יום טוב ליפמן הלפרין, שהתבקש לכך בידי מחותנו רבי ישראל מסלנט. כעבור 6 שנים, בהיותו בן שלושים, התמנה כדיין בלשכת הדיינים הקהילתית בביאליסטוק. הוא התפרסם כלמדן ישר, ורבים הגיעו לביאליסטוק כדי לדבר עמו בסוגיות מוקשות.

גם לאחר שהתמנה כדיין ומו"ץ בביאליסטוק, המשיך לפעול בזירה הציבורית ודאג לחלשים בחברה. כותבי תולדותיו מציינים את נעימות התנהגותו בהתאם לעקרונות תנועת המוסר, והקפדתו ליצור תחושה נעימה אצל כל הבאים עמו במגע. 

בשנתיים האחרונות לחייו חלה במחלת לב ובבוקר יום ראשון, ט"ז באדר ה'תרס"ג, 15 במרץ 1903, התמוטט ונפטר. הוא הובא לקבורה בהלוויה המונית בביאליסטוק, ביום שלישי שלאחר פטירתו. שברי מצבת קבורתו בבית הקברות "בגנובקה" בבילסטוק נמצאה [כנראה שלא במקומה המקורי] ב-16 במאי 2022[דרוש מקור]. כתביו הובאו לבית הדפוס בידי בניו.

קישורים חיצוניים
----------------

* בן-ציון אייזנשטט, הרב ר' יהונתן אבעלמאן, **דור רבניו וסופריו**, תרנ"ה-תרס"ה, חלק א, עמוד 7, באתר היברובוקס
* 'אבלמן, ר' יהונתן ב"ר אברהם־אבא־יצחק', בתוך: דב ליפץ (מרכז המערכת), נתן גורן [ואחרים] (מערכת), **יהדות ליטא**, כרך ג, ספר א: "אישים", תל אביב: עם הספר, תשכ"ז, עמ' 23 (ספר יזכור לקהילת ליטא, בספריית העיר ניו יורק, תמונה 1221).
* ערכו בספר יזכור לקהילת ביאליסטוק, בספריית העיר ניו יורק תמונה מס.229 (עמוד 189).

ספרו
* ****זיכרון יהונתן****, וילנה תרס"ה (ד"צ ירושלים תש"ל), באתר היברובוקס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007517256005171
* GND: 137292562
* ISNI: 0000 0003 7423 2958
* LCCN: no2009071870
* NTA: 303130830
* VIAF: 81503347
* WorldCat: lccn-no2009071870

 |
**אלנה קוזה** (ברומנית: **Elena Cuza**, שמה בלידה: אלנה רוסטי - **Elena Rosetti** ‏ 17 ביוני 1825 – 2 באפריל 1909) הייתה אצילה רומנייה,כאשתו של השליט אלכסנדרו יואן קוזה נסיכה רעיה של הנסיכויות הרומניות המאוחדות. נודעה גם בתואר החצי רשמי "אלנה הגבירה" Elena Doamna.

ביוגרפיה
--------

אלנה רוסטי נולדה בשנת 1825 ביאס כבת למשפחת האצולה רוסטי (ממוצא יווני-איטלקי), בתו של הפוסטלניק יורדאקה רוסטי. היא נישאה ב-1844 לאלכסנדרו יואן קוזה, מערכת היחסים בין בני הזוג נכנסה למשבר זמן קצר לאחר מכן עקב כך שהיא לא יכלה להביא ילדים לעולם. עם זאת, מאוחר יותר, כרעיית הנסיך קוזה, היא גידלה כילדיה את שני בניו של בעלה מהפילגשו ,אלנה מריה קטרג'יו-אוברנוביץ'. 

אלנה קוזה הייתה מסורה לבעלה בחייו הציבוריים, לאחר שהשליט מיכאיל סטורדזה החל לעצור משתתפים בתנועת המהפכה המולדובנית היא ארגנה יחד עם הקונסול הבריטי בעיר בראילה את בריחת בעלה ושלה מהמדינה. הם חזרו אחרי עלייתו לשלטון של גריגורה אלכסנדרו גיקה. אולם אחרי שובם היא שקעה בדיכאון עקב בגידתו של בעלה עם האישה האחרת ועזבה לפריז. שבה ב-1853 ונותרה ביחסים מנוכרים עם בעלה.

לאחר שהפך בעלה לשליט ולאכיה נודעה קוזה בפעולות הצדקה שלה, שכללו בין היתר סיוע ליתומים.

קישורים חיצוניים
----------------

ויקישיתוף מדיה וקבצים בנושא **אלנה קוזה** בוויקישיתוף
* Alexandru Ioan Cuza and Elena Cuza, www.muzeulcotroceni.ro

|  |  |
| --- | --- |
| בקרת זהויות עריכת הנתון בוויקינתונים | 
* GND: 1028907699
* ISNI: 0000 0003 8704 2651
* LCCN: no2016077309
* NKC: jx20130924001
* VIAF: 279860278
* WorldCat: lccn-no2016077309

 |
**יילה ווסן** (בפלמית: **Jelle Vossen**; נולד ב-22 במרץ 1989) הוא כדורגלן בלגי המשחק בעמדת החלוץ בזולטה ורכם.

קריירת מועדונים
---------------

ב-31 באוגוסט 2009, ווסן היה חלק מעסקת העברה מאוחרת בלילה האחרון של חלון העברות. סרקל ברוז' וגנק הגיעו להסכם, ווסן הושאל לסרקל, בעוד שחברו לקבוצה, האנס קורנליס, הצטרף לשורותיה של סרקל. תומאס בופל עשה את הדרך ההפוכה כאשר הוא הצטרף לגנק. בעונת 2010-11 ווסן שב לגנק.

בראשון בספטמבר 2014, ווסן הצטרף בהשאלה לקבוצה האנגלית, מידלסברו, כאשר בסוף העונה תוכל מידלסברו לרכוש את ווסן בעבור 3 מיליון יורו.

ווסן ערך את הופעת הבכורה שלו באמצע ספטמבר 2014 בניצחון 2-1 על האדרספילד טאון, כאשר הוא מחליף את לי טומלין בדקה ה-59. ווסן כבש את שעריו הראשונים בקבוצה בניצחון החוץ 5-1 מול מילוול, ווסן רשם שלושער באותו הערב. 

ב-6 ביולי 2015 ווסן חתם על חוזה לשלוש שנים בקבוצה מליגת הצ'מפיונשיפ, ברנלי. ב-8 באוגוסט במחזור הפתיחה ערך את הופעת הבכורה שלו בתיקו אחת נגד לידס.

בסוף אוגוסט 2015, לאחר שבילה בברנלי פחות מחודשיים, ווסן חתם על חוזה לחמש שנים עם הקבוצה הבלגית, קלאב ברוז'. ב-23 בספטמבר 2016 ווסן הבקיע את שערו ה-100 בליגה הבלגית.

ב-30 בינואר 2020 חתם לשלוש וחצי שנים בזולטה ורכם.

נבחרת בלגיה
-----------

ווסן זומן לנבחרת בלגיה בטורניר גביע קירין נגד נבחרות צ'ילה ויפן. באמצע אוקטובר של שנת 2010, ווסן הבקיע את שערו הראשון בתיקו הבית 4-4 מול נבחרת אוסטריה במסגרת מוקדמות יורו 2012.

קישורים חיצוניים
----------------

ויקישיתוף מדיה וקבצים בנושא **יילה ווסן** בוויקישיתוף
* אתר האינטרנט הרשמי של יילה ווסן

* פרופיל, באתר Transfermarkt

* פרופיל, באתר Soccerway

* פרופיל, באתר WorldFootball.net

* פרופיל, באתר National Football Teams

* פרופיל, באתר FootballDatabase.eu
**בזית פסיפית** (שם מדעי: ***Aviceda subcristata***), היא מין של עוף דורס מהסוג בזית החי בטבע במזרח אינדונזיה, איי שלמה, מזרח טימור, גינאה החדשה ובאוסטרליה.

תיאור
-----

הבזית היא דורס דומה מעט לקוקייה המגיע לאורך של 35-46 ס"מ בקירוב, מוטת כנפיים של 80-105 ס"מ, זנב באורך 19-23 ס"מ ומשקל של 260–450 גרם, כאשר הנקבות כבדות מעט יותר מהזכרים. הפרטים מהאזורים המערביים והקיצוניים ממזרח של תפוצתו קטנים בהרבה מאלה שיותר במרכז. צבעה ברובו אפור עם חזה מסורטט בחום-לבן וכנפיים חומות כשהראש מעט יותר כהה, בעל ציצה חומה מזדקרת מאחורי הראש, העיניים צהובות עזות והמקור שחור ומעוקל.

תפוצתה היא לאורך חורשים טבעיים, יערות לחים ויבשים, סוואנות יבשות ולגדות גופי מים מתוקים, כמו ביצות, נחלים ונהרות רדודים. רק לעיתים רחוקות היא נמצאת מעל גובה 1,300 מטרים מפני הים והיא נדירה גם בקרבת חופים.

הבזית היא אוכלת כל הניזונה בעיקר מחרקים, צפרדעים שוכנות עצים, לטאות, נחשים ועופות וכן היא מגוונת באכילת פירות, מנהג נדיר אצל דורסים.

הבזיות מקננות בקנים על עצים, בהם הנקבה מטילה 1 עד 4 ביצים עליהם שומרים שני ההורים. הדגירה לוקחת כ-29 ימים והקינון כ-35 ימים. לעיתים חלק מהגוזלים הורגים את אחיהם ואף אוכלים אותם, מבלי שהוריהם מונעים זאת מהם.

### תת-מינים

ישנם 13 תת-מינים של הבזית:

* A. s. bismarckii
* A. s. coultasi
* A. s. gurneyi
* A. s. megala
* A. s. obscura
* A. s. pallida
* A. s. reinwardtii
* A. s. rufa
* A. s. stenozona
* A. s. stresemani
* A. s. subcristata
* A. s. timorlaoensis
* A. s. waigeuensis

קישורים חיצוניים
----------------

ויקישיתוף מדיה וקבצים בנושא **בזית פסיפית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

הערות שוליים
------------

1. ↑  בזית פסיפית באתר הרשימה האדומה של IUCN
**איגוד תעשיית ההקלטות המלזי** (במלאית: ***Persatuan Industri Rakaman Malaysia***; באנגלית: **Recording Industry Association of Malaysia**; בראשי תיבות: **RIM**) הוא ארגון מוזיקה ללא כוונת רווח, שנוסד ב-12 בדצמבר 1978, כאיגוד המפיקים של מלזיה (באנגלית: **Malaysian Association of Phonograph Producers**; בראשי תיבות: **MAPP**). בסוף שנות ה-80 של המאה ה-20, הארגון שינה את שמו ל-**האיגוד המלזי של מפיקי הפונוגרמה והווידוגרמה** (באנגלית: **Malaysian Association of Phonogram and Videogram Producers and Distributors**; בראשי תיבות: **MAPV**). השם הנוכחי של האיגוד אומץ ב-1996.

כיום, האיגוד מייצג למעלה מ-340 חברות הקלטה ועסקים אחרים שקשורים לתעשיית המוזיקה. האיגוד מהווה כ-95% מכל ההקלטות הלגיטימיות הזמינות והמסחריות בשוק המוזיקה במלזיה.

תחת המשרד לענייני סחר פנים וצרכנים, האיגוד חבר בכוח המשימה המיוחד לזכויות יוצרים של המשרד. האיגוד היה גם חבר בוועדת התיקון לחוקי זכויות היוצרים של היועץ המשפטי לממשלת מלזיה.

RIM מוכר על ידי הפדרציה הבינלאומית לתעשייה הפונוגרפית. RIM גם חבר באיגוד תעשיית המוזיקה אסיאן (AMIA).

בעבר, האיגוד היה אחראי על פרס תעשיית המוזיקה (אנ') של מלזיה.

מאז 2017, RIM אחראית על מצעדי הפזמונים במלזיה.

תעודות על מכירות
----------------

RIM אחראית על הענקת דרגות הוקרה לאמנים על הישגים במכירות אלבומים במלזיה: זהב ופלטינה.

**תקליטי CD מקומיים**

| תואר | לפני 1 בינואר 1997 | לפני 1 בינואר 2000 | לפני 1 בינואר 2003 | לפני 1 בינואר 2006 | לפני 1 ביולי 2009 | לאחר 1 ביולי 2009 |
| --- | --- | --- | --- | --- | --- | --- |
| זהב | 100,000 | 50,000 | 25,000 | 15,000 | 10,000 | 7,500 |
| פלטינה | 200,000 | 100,000 | 50,000 | 25,000 | 20,000 | 15,000 |

**תקליטי CD בין-לאומיים**

| תואר | לפני 1 בינואר 2000 | לפני 1 בינואר 2003 | עד 31 בדצמבר 2005 |
| --- | --- | --- | --- |
| זהב | 25,000 | 15,000 | 10,000 |
| פלטינה | 50,000 | 25,000 | 20,000 |

**מכירות משולבות**

| תואר | מספר עותקים |
| --- | --- |
| זהב | 15,000 |
| פלטינה | 30,000 |

**הורדות דיגיטליות**

| תואר | מספר עותקים |
| --- | --- |
| זהב | 75,000 |
| פלטינה | 150,000 |

ראו גם
------

* הפדרציה הבינלאומית לתעשייה הפונוגרפית
* רשימת שוקי המוזיקה המוקלטים הגדולים ביותר

קישורים חיצוניים
----------------

* 

* אתר האינטרנט הרשמי של איגוד תעשיית ההקלטות המלזי (באנגלית)

הערות שוליים
------------

1. 1 2 3  "Recording Industry Association of Malaysia - About RIM". *www.rim.org.my*. ארכיון מ-2018-10-31. נבדק ב-2018-10-30.
2. ↑  "Our Boards — IFPI — Representing the recording industry worldwide". *ifpi.org* (באנגלית). אורכב מ-המקור ב-2020-11-05. נבדק ב-2018-10-30.
3. ↑  "RIM ANNOUNCES THE RETURN OF RIM CHARTS". *www.rim.org.my*. 2017-03-03. נבדק ב-2019-08-20.
4. ↑  "Recording Industry Association of Malaysia (RIM) announces the return of RIM Charts, making a comeback after more than a decade of absence in 2006". The Edge Markets. 2 במרץ 2017. ארכיון מ-2021-05-14. נבדק ב-30 בנובמבר 2017. `{{cite news}}`:  (עזרה)
**ג'אנוֹ אָנַאנִידזֶה** (בגאורגית: **ჯანო ანანიძე**, לעיתים **ז'אנו**; נולד ב-10 באוקטובר 1992 בכובולתי) הוא כדורגלן עבר גאורגי ששיחק בעמדת הקשר ההתקפי.

קריירת מועדונים
---------------

את תחילת הקריירה שלו עשה אנאנידזה במועדון הדגל הגאורגי דינמו טביליסי, בגיל 11. אחרי שנתיים, נרכש על ידי קבוצת הנוער של המועדון האוקראיני דינמו קייב. גם בקייב, הספיק ג'אנו לשהות רק במשך שנתיים, לפני שחתם בקבוצת הנוער של ספרטק מוסקבה.

אנאנידזה עלה לקבוצת הבוגרים של ספרטק מוסקבה באביב 2009, אחרי ששיחק בקבוצת הנוער של הקבוצה, בה כבש 4 שערים ב-12 משחקים. זה קרה במהלך פגרת אמצע העונה בליגת העל הרוסית, כאשר מאמנו ואלרי קרפין החליט לתת לו להתאמן עם הקבוצה הבוגרת, ואחר כך אף זימן אותו למחנה האימונים של הקבוצה באוסטריה. הופעת הבכורה של אנאנידזה במסגרת רשמית, הייתה ב-15 ביולי 2009, במשחק במסגרת הגביע הרוסי נגד קבוצת קרסנודאר. ב-1 באוגוסט 2009, יאנו ערך את הופעת הבכורה שלו במסגרת הליגה הרוסית.

ב-18 באוקטובר 2009 היה אנאנידזה למבקיע הצעיר ביותר בליגת העל הרוסית, כאשר כבש במשחק נגד לוקומוטיב מוסקבה בהיותו בן 17 שנים ו-8 ימים. אחרי סיום מוצלח לעונת הבכורה שלו כשחקן מקצועני, ארסנל האנגלית הביעה את עניינה בשחקן. ספרטק מוסקבה הצהירה מיד לאחר השמועות על גישושיה של ארסנל שהיא לא מוכנה לשחרר את יאנו משורותיה עד שימלאו לו 20.

ב-3 ביוני 2013 הושאל לרוסטוב עד סוף העונה, והבקיע שער בכורה ב-19 באוגוסט במשחק בית מול וולגה ניז'ני נובגורוד.

בינואר 2019 הושאל לקריליה סובייטוב סמרה

קריירה בינלאומית
----------------

במרץ 2009, אתר האינטרנט הרשמי של אופ"א סימן את ג'אנו כאחד משלושת "שחקני המפתח" של הנבחרת הגאורגית הצעירה עד גיל 17, יחד עם ניקה דזאלאמידזה (אנ') ואיראקלי שֶׁקִילַאדזֶה (אנ'). ביולי 2009, אנאנידזה קיבל זימון רשמי לנבחרת גאורגיה הבוגרת על ידי מאמנה דאז, הקטור קופר. אנאנידזה השתתף במשחקי מוקדמות יורו 2012, והיה בה שחקן מרכזי במהלך הקמפיין של גאורגיה.
שׁ

תארים
-----

רוסטוב
* הגביע הרוסי (1): 2014

ספרטק מוסקבה
* אליפות רוסיה (1): 2016/2017

קישורים חיצוניים
----------------

ויקישיתוף מדיה וקבצים בנושא **ג'אנו אנאנידזה** בוויקישיתוף
* ג'אנו אנאנידזה, ברשת החברתית פייסבוק
* ג'אנו אנאנידזה, ברשת החברתית טוויטר
* ג'אנו אנאנידזה, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu
הרפובליקה העממית של סיןהרפובליקה העממית של סין
זהו שם סיני; שם המשפחה הוא ג'אנג. 
**גָ'אנְג צ'יאן** (בכתב סיני מסורתי: **張騫**; בסינית מפושטת: **张骞**; פין-יין: Zhāng Qiān;‏ 195 לפנה"ס – 114 לפנה"ס) היה שליח הקיסרות הסינית מחוץ לסין במאה השנייה לפנה"ס, והדיפלומט הראשון שהביא לקיסר מידע אמין על מרכז אסיה, בתקופת הקיסר וו משושלת האן. בעקבות מסעותיו תרם לביסוס "דרך המשי".

חייו
----

ג'אנג נולד בעיר חַאנְג'וֹנְג (אנ') של ימינו, בפרובינציית שאאנשי. מעט מאוד ידוע על קורות חייו, ועיקר התיאור במקורות נע סביב התרומה שלו בעת השירות אצל הקיסר ווּ (Wu). בשנת 138 לפנה"ס, בתקופת שושלת האן, נשלח ג'אנג על ידי הקיסר וו, לכרות בריתות עם אנשי עם היוּאֶה-גִ'י (אנ'), כנגד אויביה העיקריים של סין, עם הנוודים שיונגנו, שהיוו בתקופה זו את עיקר הכוח הצבאי במזרח אסיה ושלטו ממנצ'וריה ועד לאזורים המערביים. 

ג'אנג יצא לשליחות מצ'אנג-אן, עם משלחת של כ-100 חיילים, אל עבר העם היואה-ג'י. המסע היה קשה ובדרך נלקחו ג'אנג וחייליו בשבי השיונגנו. לאחר עשר שנים בשבי, שבמהלכן התחתן והפך לאב, הצליח ג'אנג להימלט משומריו, והמשיך בדרכו לחפש אחר מדינת יואה-ג'י. בדרכו הגיע אל המדינה דַה-יוּאָן (אנ'). שליטהּ של מדינה זו שמע על עוצמתה של שושלת האן ושאף לפתח עימה יחסי ידידות, לכן שמח לארח את ג'אנג ושלח אליו מדריכים ומתורגמנים שליוו אותו אל מדינת קַאנְג-ג'וּ (Kangju) הסמוכה ליואה-ג'י.

מפת מסעות של צ'אנג צ'יאן
לבסוף הגיע ג'אנג ליואה-גי והתקבל בברכה, אך כאשר החל לדבר על מטרת ביקורו, סירב השליט להצטרף אל שושלת האן במתקפה כנגד השיונגנו. הוא טען שהמרחק בין סין ויואה-ג'י גדול מדי, ולכן לא ניתן יהיה לסייע ישירות ומיידית זו לזו בעת מתקפה. מלבד זאת, לטענת השליט, מדינתו הצליחה להתפרש לרוחב האזור, ותושביה נהנו מרווחה כלכלית והיו מאושרים דיים. 

ג'אנג נשאר במדינת יואה-ג'י למעלה משנה, אך כשל בכריתת הברית שלשמה נשלח, ולבסוף החליט לשוב לסין. בדרכו חזרה נלקח שוב בשבי על ידי השיונגנו. כעבור למעלה משנה, ברח במהלך מריבות פנימיות של השיונגנו. כך, לאחר 13 שנה מחוץ לארצו, חזר ג'אנג לצ'אנג-אן, בלוויית חייל אחד בלבד מתוך המשלחת עימה יצא לדרך. לאחר שובו, שיבח אותו הקיסר ווּ על פיקחותו ועל עוז-רוחו. הוא התרשם מסיפוריו ובמיוחד מסיפורו אודות זן מיוחד של סוסים, אשר גודלו בשדות המרעה העשירים באזור אוזבקיסטן. סוסים חזקים אלו נראו לקיסר כפתרון טוב כנגד הטקטיקות האכזריות של חיל הפרשים של השיונגנו. כמו כן, הכרת המדינות הרבות באזורים המערביים גרמה לקיסר להכיר בחשיבות שביצירת קשרי כלכלה ומסחר עימן. 

ג'אנג נפטר בשנת 114 לפנה"ס. מסעו, על אף שנכשל, היווה את הבסיס לדרך המשי, וג'אנג מכונה לעיתים "אבי דרך המשי".

קישורים חיצוניים
----------------

ויקישיתוף מדיה וקבצים בנושא **ג'אנג צ'יאן** בוויקישיתוף
* ג'אנג צ'יאן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 11903980X
* ISNI: 0000 0000 6340 0627
* LCCN: n82098996
* NDL: 00625488
* NLA: 36612657
* SUDOC: 155328980
* VIAF: 50574387
* WorldCat: viaf-37144648209976834091

 |
מגדל ה-**Q1** (נקרא גם: קווינסלנד מספר אחד, באנגלית: Queensland Number One) הוא גורד שחקים הממוקם בסרפרז פרדייז, בקווינסלנד שבאוסטרליה. מבין הבניינים המשמשים למגורים בלבד, ה-Q1 נמצא במקום השישי בעולם בגובהו (נכון ל-2019 הבניין הגבוה ביותר הוא 432 Park Avenue בניו יורק) והגבוה באוסטרליה (בניין אוסטרליה 108 נמצא במקום השני).

ה-Q1 תוכנן על ידי Atelier SDG תכנון ועיצוב, בהשראת הלפיד האולימפי של אולימפיאדת סידני ובית האופרה של סידני. המגדל נבנה על ידי קבוצת סאנלנד, בעלות של כ-300 מיליון דולר. הבניין בנוי מבטון מזוין וכולל 80 קומות. למגדל סיפון תצפית בקומות 77 ו-78, אשר ביכולתו להכיל עד 400 בני אדם.

ה-Q1 כולל 527 דירות, ביניהן פנטהאוז יוקרתי. הפנטהאוז הוא אחת מדירות המגורים הגבוהות בעולם. בנייתו של ה-Q1 החלה בשנת 2002 והושלמה בשנת 2005. הבניין מתנשא לגובה של 275 מטר. במדידה אשר כוללת גם את הצריח המחודד דמוי התורן שבראשו, מתנשא הבניין לגובה של 323 מטר.

על פי שיטת המדידה לבניינים של המועצה לבניינים גבוהים וסביבת מחיה עירונית, בניין ה-Q1 נמצא כבניין הגבוה בעולם בשתי קטגוריות מתוך ארבע: גובה הצריח שלו והגובה הארכיטקטוני שלו. מגדל יוריקה (Eureka Tower), ששוכן במלבורן, (מדינת ויקטוריה) אוסטרליה, משיג אותו בשתי קטגוריות אחרות: גובה הגג ומספר הקומות בבניין. בבניין ה-Q1, הקומה הגבוהה ביותר נמצאת בגובה 235 מטר, שהם 62 מטר פחות מהקומה הגבוהה ביותר במגדל יוריקה.

ה-Q1 זכה במקום השני בתחרות עיצוב ופונקציונליות של גורדי שחקים ב-2005 (Emporis Skyscraper Award).

מבט מסיפון הצפייה

קישורים חיצוניים
----------------

ויקישיתוף מדיה וקבצים בנושא **מגדל Q1** בוויקישיתוף
* אתר האינטרנט הרשמי של מגדל Q1
* הפנטהאוז של ה-Q1
* המגדל באתר העוסק בגורדי שחקים
מפת המשקעים של הוריקן סטן
**הוריקן סטן** - סופת ההוריקן האחד עשר בעונת ההוריקנים של האוקיינוס האטלנטי בשנת 2005. הסופה דורגה בקטגוריה 1 (הקטגוריה החלשה ביותר), ופגעה במרכז אמריקה ב-4 באוקטובר 2005. מהירותה המרבית הייתה 130 קמ"ש, והיא גרמה לשיטפונות ולמפולות בוץ בגואטמלה, אל סלוודור, מקסיקו, ניקרגואה, הונדורס וקוסטה ריקה. 

בעקבות הסופה נמנו 1,668 הרוגים. את הפגיעה הקשה ביותר ספג הכפר פנבאח במערב גואטמלה, שנפגע ממפולת בוץ.

הסופה נוצרה במערב הים הקריבי, מול החוף המזרחי של מקסיקו, בבוקר ה-2 באוקטובר. בבוקר ה-4 באוקטובר היא התחזקה והוגדרה כהוריקן, פגעה בדרום ובמזרח מקסיקו ובמרכז אמריקה, ונחלשה במהלך היום. בעקבות הסופה ומטר המשקעים (עד 500 מ"מ גשם), נגרמו שיטפונות ומפולות בוץ שהשמידו כפרים ושדות גידול רבים, לרבות שדות קפה.

אבדות
-----

|  |  |
| --- | --- |
| **מדינה** | **אבדות** |
| גואטמלה | **1,513** |
| אל סלוודור | **69** |
| מקסיקו | **80** |
| ניקרגואה | **3** |
| הונדורס | **6** |
| קוסטה ריקה | **1** |
| **סה"כ** | **1,668** |

קישורים חיצוניים
----------------

ויקישיתוף מדיה וקבצים בנושא **הוריקן סטן** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539996805171
* LCCN: sh2008001075

 |
**ג'אנט קראקסטון** (באנגלית: **Janet Helen Rosemary Craxton**; ‏ 17 במאי 1929 - 18 ביולי 1981) הייתה אבובנית ומורה אנגליה.

ביוגרפיה
--------

ג'אנט הייתה הצעירה בשישה ילדים ובתו היחידה של הפסנתרן והמורה הרולד קראקסטון. אחד מאחיה היה הצייר ג'ון קראקסטון. היא נישאה למלחין אלאן ריצ'רדסון בשנת 1961.

ג'אנט קראקסטון למדה באקדמיה המלכותית למוזיקה בשנים 1945 עד 1948 ובקונסרבטואר של פריז בשנים 49–1948. היא הייתה אבובנית ראשית בתזמורת האלה מ-1949 עד 1952, בנגני מוצרט של לונדון מ-1952 עד 1954, בתזמורת רשות השידור הבריטית מ-1954 עד 1963, בתזמורת הסינפונייטה של לונדון מ-1969 עד 1981, ובתזמורת של בית האופרה המלכותית, קובנט גארדן מ-1979 עד 1981. בשנת 1958 התמנתה לפרופסור לאבוב באקדמיה המלכותית למוזיקה.

קראקסטו הייתה סולנית מבוקשת מאוד וניגנה בהשמעות בכורה עולמית יצירות משל ראלף ווהן ויליאמס, לנוקס ברקלי, אלאן רואוסתורן, אליזבת לוטיינס ועוד.

קישורים חיצוניים
----------------

* ג'אנט קראקסטון, באתר MusicBrainz (באנגלית)
* ג'אנט קראקסטון, באתר Discogs (באנגלית)

* Craxton Memorial Trust: Janet Craxton
* Oboe Classics: Janet Craxton
* Craxton Studios: A Short History (אורכב 03.11.2012 בארכיון Wayback Machine)


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007352034505171
* BIBSYS: 4033854
* BnF: cb141672758 (data)
* GND: 136870112
* ISNI: 0000 0000 6308 6092
* LCCN: n83130538
* MusicBrainz: 55ae816e-c88f-4ce0-a8b5-766ed72e1377
* NKC: xx0156274
* NTA: 074125168
* VIAF: 7597447
* WorldCat: lccn-n83130538

 |
אגאתה הקדושה ששדיה נכרתו בעת עינוייה, הייתה במאה ה-20 לקדושה המגנה של חולות סרטן השד
**קדוש מגן** של קבוצת אנשים מסוימת, בכנסיות נוצריות המאמינות בתיווך על ידי קדושים, הוא קדוש נוצרי שלו יחס מיוחד אל אותה קבוצה והחברים בה, והנחשב לקשוב יותר לתפילותיהם של אנשים אלה. קדוש מגן מקושר פעמים רבות למקומות גאוגרפיים - ממדינות, דרך ערים כפרים או רבעים ועד אתרים ספציפיים (כגון בית תפילה כלשהו או אתר טבע), למקצועות או עיסוקים (חיילים, בנאים, כוורנים, יוצקי שעווה וכו'), חולים במחלה או בעלי מום, ולקבוצות אחרות. קדושים מגנים רבים מופקדים על בריאותם של בעלי חיים (חיות בית, צאן, דבורים וכו'), אם כי ברור שהכוונה היא כי הם קשובים לבעליהם. 

הקשר בין קדוש מגן לבין נושא פטרונותו עשוי לנבוע ממאפיינים שונים:

* מאפיינים הקשורים בחייו – מקום לידתו, מותו או קבורתו, אזור פעולתו, עיסוקו, אופן מותו, (בדרך כלל בשל אמונתו הדתית) ועוד. לדוגמה פטריק הקדוש שפעל באירלנד הוא הקדוש המגן של מדינה זו ועמה; לוצ'יה הקדושה מסירקוזה היא הקדושה המגנה של סירקוזה בה נולדה ומתה.
* באגדות ומסורות שנקשרו בו. לדוגמה, דיוניסיוס הקדוש שצעד כשהוא אוחז בראשו הערוף ברחובות פריז, הוא מגנם של הסובלים מכאב ראש.
* על דרך של היקש או קביעה של מוסדות הכנסייה. לדוגמה פיאכריוס הקדוש (Fiachrius), מגנם של נהגי המוניות, נקבע ככל הנראה ככזה בשל כך שמוניות המרכבה הראשונות בפריז, חנו מחוץ למלון Hotel de Saint Fiacre בעיר הנושא את שמו. אגאתה הקדושה, אשר שדיה נכרתו בעת עינוייה, הפכה ככל הנראה בדרך של היקש גם למגנתם של יוצקי הפעמונים.
* קביעה שרירותית לחלוטין. לדוגמה, גאורגיוס הקדוש הוא הקדוש המגן של יחידות גאוגרפיות ולאומיות שונות שלא היה בהן מימיו (אנגליה, קטלוניה, מוסקבה ועוד).

יום חגו של קדוש מגן מצוין פעמים רבות על ידי אלה שהקדוש הוא מגנם, והדבר נכון במיוחד במקרה של קדוש מגן לאומי, שיומו הופך ליום חג לאותו לאום. 

תופעה דומה של קישור בין ישות אלוהית לבין קבוצת בני אדם מוכרת גם בדתות לא מונותאיסטיות ורווחה עד מאוד במיתולוגיה היוונית (דוגמה אחת מני רבות היא האלה אתנה שהייתה האלה המגנה של אתונה העתיקה), וברומא העתיקה שם רווחו אלי בית ומשפחה, ואלים אשר הופקדו על תחום מסוים (לדוגמה יאנוס שהופקד על שערים, דלתות, זמן ועוד).

קישורים חיצוניים
----------------

ויקישיתוף מדיה וקבצים בנושא **קדוש מגן** בוויקישיתוף
* קדוש מגן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007285887005171
* BNE: XX537384
* BnF: cb11968790r (data)
* GND: 4077223-8
* LCCN: sh85025135
* NKC: ph135290

 |
**קדחת חלב** (שם רפואי: **אקלמפסיה**; באנגלית: **Eclampsia**) היא מצב של חוסר חמור בסידן בגופו של בעל חיים יונק ממין נקבה (לרוב כלבות ופרות).
הקדחת מופיעה לרוב לאחר המלטה והנקה. בזמן ההנקה מרבית הסידן מגופה של האם עובר לחלב בשביל צאצאיה, וכתוצאה מכך יכול להיווצר מחסור של סידן בגופה של האם.
בכלבים, הקדחת עשויה להופיע בתוך שבוע עד שלושה שבועות מרגע ההמלטה.

תסמינים
-------

### בכלבים

 ערך מורחב – **אקלמפסיה (כלבות)**  

קדחת חלב בכלבים מופיעה לרוב בתוך 1-3 שבועות לאחר המלטה. גזעים קטנים יותר מועדים להתפתחות המצב.
התסמינים של קדחת החלב בכלבים כוללים:

* חוסר מנוחה
* התנשפויות
* מעידות תוך כדי הליכה
* גירוד בפנים
* נוקשות של הרגליים
* הליכה נוקשה

במצב של קדחת חלב קשה, עשוי בעל החיים לסבול מרעידות, עוויתות שיתוק, תרדמת, ולבסוף מוות.

### בפרות חלב

אצל פרות ברפת חלב, קדחת חלב מתרחשת בדרך כלל לאחר המלטה. הפרשות של בלוטת החלב גורמות להכפלת הדרישה של ייצור סידן בגוף הפרה. אם סידן אינו מסופק לפרה על ידי מזון, היא עלולה לפתח קדחת ולקרוס. אם הקדחת לא תטופל במהרה על ידי זריקה של סידן גלוקונאט, הפרה עלולה למות.
על פי מחקר שנעשה בשנת 1946, פרות מזן ג'רזי יותר מועדות לסבול מקדחת חלב מאשר זנים אחרים. המחקר מצא כי 33.3% מפרות הג'רזי מפתחות קדחת חלב, לעומת פרות מזנים אחרים בהם השכיחות היא 9.6% בלבד.
המחקר מצא כי ניתן למזער את סיכויי התפתחות הקדחת בפרות על ידי מתן ויטמין די לפרה. התפתחות הקדחת בפרות ג'רזי שלהן היסטוריה של קדחת חלב בעבר הופחתה מעט על ידי נתינת שמרים בעלי הוויטמין לפרות.

היסטוריה
--------

במשך שנים, קדחת חלב ותסמיניה לא הובנו כראוי. המונח **אקלמפסיה** נטבע על ידי הפרופסור האנגלי ג'ון ורנדאוס בשנת 1619.

ראו גם
------

* רעלת הריון

קישורים חיצוניים
----------------

ויקישיתוף מדיה וקבצים בנושא **קדחת חלב** בוויקישיתוף

הערות שוליים
------------

1. 1 2 3  "קדחת חלב". אורכב מ-המקור ב-2011-03-09. נבדק ב-2011-06-29.
2. 1 2 3 4  Fred Lanting (2008). "Hypocalcemia and Eclampsia in Cattle and Dogs". אורכב מ-המקור ב-2010-11-25. נבדק ב-2011-06-29.
3. ↑  Michael G Ross (2011-03-29). "Eclampsia". נבדק ב-2011-07-01.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**הורנבלנדה** הוא סדרת מינרלים אינוסיליקטים, משמע, סיליקטים במבנה דמוי שרשרות. הורנבלנדה אינו נחשב כמינרל מוכר והוא בשימוש כמונח כללי לאמפיבול כהה. הורנבלדה הוא תרכובת איזומורפית של שלוש מולקולות: סיליקט של סידן–ברזל-מגנזיום, סיליקט אלומיניום-ברזל-מגנזיום, וסיליקט ברזל-מגנזיום. לעיתים מופיעים בתרכובת מנגן, טיטניום ונתרן. פלואור מחליף לעיתים את קבוצת ההידרוקסיל במבנה.

הורנבלנדה הוא רכיב נפוץ בסלעי יסוד ובסלעים מותמרים רבים כדוגמת גרניט, סיאניט, דיוריט, גברו, בזלת, אנדזיט, גנייס וצפחה. הורנבלנדה הוא המינרל הראשי בסלע האמפיבוליט. גבישים חומים כהים עד שחורים של הורנבלנדה המכילים טיטניום קרויים הורנבלנדה בזלתית, בשל העובדה שהם רכיבים נפוצים בבזלת וסלעים דומים לה. מינרלים מקבוצת ההורנבלנדה מתפרקים בבליה בקלות למינרלים מקבוצת הכלוריט ולאפידוט. סוג של הורנבלנדה המכיל פחות מ-5% תחמוצת ברזל מכונה אדניט וצבעו אפור עד לבן. הוא נקרא כך על שם המקום שבו נתגלה לראשונה, העיירה אדנוויל במדינת ניו יורק.

מקור השם הורנבלנדה הוא שילוב של שתי מילים בגרמנית: horn (קרן) ו-blenden (להטעות). המילה בלנדה משמשת במספר שמות עפרות שלפי משקלן הסגולי מכילות מתכות, אך עיבודן לא היה כדאי (בתקופה שבה ניתן השם), לדוגמה, פּיצ'בלנדה (זיו הזפת, סוג זוהר של אורניניט), העפרה ממנה בודדו בני הזוג קירי את הרדיום).

קישורים חיצוניים
----------------

ויקישיתוף מדיה וקבצים בנושא **הורנבלנדה** בוויקישיתוף
* הורנבלנדה באתר webmineral
* הורנבלנדה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4160663-2

 |
האזנה ללב ולנשימה באמצעות מסכת היא חלק מהליך בדיקה גופנית שגרתית
בדיקה גופנית
**בדיקה גופנית** היא הליך רפואי שבו רופא חוקר את גופו של המטופל, כשהוא תר אחר סימני מחלה. הבדיקה הגופנית באה בדרך כלל לאחר בירור של תולדות החולה, ההיסטוריה הרפואית של החולה, ובפרט התסמינים שבהם הבחין החולה כאשר החלה המחלה. לצד תולדות החולה, הבדיקה הגופנית מסייעת בקביעת האבחנה ותוכנית טיפול רפואי. המידע מן הבדיקה הגופנית הוא חלק מן הרשומה הרפואית.

צורת הבדיקה ופרשנות הממצאים
---------------------------

אף שמטפלים שונים נוקטים בגישות שונות באשר לסדר בדיקת איברי הגוף, בדרך כלל בדיקה גופנית מתחילה מן הראש ומסתיימת בגפיים התחתונות. לאחר שמערכות הגוף העיקריות נחקרו בהתבוננות, מישוש, ניקוש והאזנה, מתבצעות בדיקות מסוימות (כגון בדיקות נוירולוגיות, ואורתופדיות), או בדיקות הבאה לשלול קיום חשד למחלה מסוימת (כגון בדיקת סימן טרוסו, signe de Trousseau, להיפוקלצמיה).

שילוב הרמזים המתקבלים בעת גביית תולדות החולה, יחד עם ממצאי הבדיקה הגופנית, המטפל מסוגל לנסח אבחנה מבדלת, שהיא רשימה של גורמים אפשריים לתסמינים של החולה. בדיקות אבחוניות ממוקדות, מאששות את הגורם הייחודי לתסמינים, או שהן מצביעות על גורמים אחרים שהמטפל לא הבחין בהם.

קיים דגם כללי של בדיקה גופנית הנלמד בבתי ספר לרפואה במסורת הרפואה המערבית, ואשר אותו תלמיד הרפואה צריך לדעת. עם זאת, מומחה בענף מסוים ברפואה יתמקד במהלך בדיקתו הגופנית בתחום התמחותו ובאופי הבעיה המתוארת על ידי המטופל. מכאן, קרדיולוג לא יבצע בדרך שגרה את החלקים הנוירולוגיים של הבדיקה הגופנית, יותר מאשר להבחין כי המטופל מסוגל להשתמש בארבעת גפיו בעת שהוא נכנס לחדר הבדיקה וכן להבחין במהלך הבדיקה כי המטופל שומע, רואה ומדבר. באותה מידה, אורתופד יבחן את המפרק הכואב, ויבצע רק בדיקה שטחית של קולות הלב והחזה כדי להפחית הסיכוי כי בבדיקת המרדים תימצא מניעה לביצוע ניתוח. רופא משפחה יבצע בדיקה כללית של איברי המין של הגבר, אולם יותיר לגינקולוג ביצוע בדיקה של איברי המין נשיים.

בדיקה גופנית מלאה כוללת הערכה של הופעתו הכללית של המטופל ומערכות הגוף הנפרדות. הבדיקה מתועדת ברשומה הרפואית בשיטת רישום אחידה, המסייעת למטפלים אחרים במטופל לקרוא ולהבין את תוצאותיה. בדרך כלל הסימנים החיוניים של המטופל: חום הגוף, דופק ולחץ דם, נמדדים ונרשמים תחילה.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **בדיקה גופנית** |

* בדיקה גופנית מלאה
* The Connecticut Tutorial, סדרת סרטוני הדרכה לביצוע בדיקות גופניות ליד מיטת החולה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4164443-8
* NKC: ph192860

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
אלכסנדר נסמיאנוב
**אלכסנדר נסמיאנוב** (ברוסית: **Александр Николаевич Несмеянов**;‏ 9 בספטמבר 1899 – 17 ביוני 1980) היה כימאי סובייטי ונמנה עם הכימאים הסובייטים הבולטים שלמדו באוניברסיטת מוסקבה בהנחייתו של ניקולאי זלינסקי. במשך 10 שנים הוא כיהן בתפקיד נשיא של אקדמיה למדעים של ברית המועצות. על תרומתו המדעית והציבורית נסמיאנוב קיבל פרס סטלין, פרס לנין, 7 פעמים עיטור לנין, פעמיים תואר גיבור העמל הסוציאליסטי ועיטורים נוספים.

חייו
----

אלכסנדר נסמיאנוב נולד במוסקבה למשפחת מורה. אביו סיים אוניברסיטת מוסקבה בהצטיינות. הוא הוסמך למשפטים, אך החליט להיות מורה באחד הכפרים. בהמשך הוא היה מנהל בית יתומים במוסקבה. בשנת 1917 אלכסנדר נסמיאנוב סיים בהצטיינות את לימודיו בגימנזיה פרטית והחל ללמוד באוניברסיטת מוסקבה. למרות התנאים הקשים של מלחמת האזרחים ברוסיה, הנער התמיד בלימודים. בשנת 1922, לאחר סיום הלימודים הוא המשיך באוניברסיטה ללימודים מתקדמים ובמקביל החל במתן הרצאות לסטודנטים.

במשך שנים נסמיאנוב התקדם ובשנת 1935 מונה לפרופסור לכימיה. בשנת 1938 הוא עזב את האוניברסיטה והחל לעבוד במכון למחקר כימי של האקדמיה למדעים. בשנים 1939-1954 נסמאינוב היה מנהל מכון לכימיה אורגנית של אקדמיה למדעים של ברית המועצות. בשנת 1939 הוא נבחר לחבר בהתכתבו ובשנת 1944 לחבר מלא באקדמיה.

לקראת סוף מלחמת העולם השנייה נסמיאנוב חזר לאוניברסיטה ובשנת 1945 מונה לראש פקולטה לכימיה. בשנת 1948 הוא מונה לרקטור של האוניברסיטה וכיהן בתפקיד זה עד לשנת 1951. בתקופה זו הוחלט על תחילת בנייה של הקמפוס החדש ובניין ראשי חדש. עם סיום הבנייה, הבניין הראשי של האוניברסיטה הפך לסמל של האוניברסיטה ולאחד מסמלי העיד מוסקבה. בעקבות בניית הקמפוס החדש מספר סטודנטים באוניברסיטה גדל והורחב בסיס המדעי תוך פתיחת מעבדות חדשות והרחבת תחומי מחקר ולימודים בהתאם.

בשנת 1951 נסמיאנוב עזב את האוניברסיטה ובמשך עשור היה נשיא האקדמיה למדעים של ברית המועצות. בשנת 1954 הוא הקים מכון חדש למחקר כימי ועמד בראשו עד יום מותו. לאחר מותו המכון נקרא על שמו. החל משנת 1991 האקדמיה הרוסית למדעים מעניקה פרס על שם נסמיאנוב עבור מחקרים בתחום כימיה.

המחקרים העיקריים של נסמיאנוב התרכזו בתחום כימיה אורגנומתכתית. הוא גם המשיך את המחקרים של אלכסנדר בוטלרוב.

קישורים חיצוניים
----------------

ויקישיתוף מדיה וקבצים בנושא **אלכסנדר נסמיאנוב** בוויקישיתוף
* קורות חיים(הקישור אינו פעיל)
* אלכסנדר נסמיאנוב, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305313305171
* GND: 118904957
* ISNI: 0000 0001 2103 1568
* LCCN: n80124830
* LNB: 000052158
* NKC: jn20000720191
* NTA: 298885433
* SELIBR: 79710
* SUDOC: 164291164
* VIAF: 94667819
* WorldCat: lccn-n80124830

 |
**אנה לירינג** (בגרמנית: **Anna Lühring**;‏ 3 באוגוסט 1796 – 25 באוגוסט 1866) הייתה גרמנייה אשר התחזתה לגבר, התגייסה לצבא הפרוסי, והפכה לגיבורה עממית בגרמניה.

ביוגרפיה
--------

לירינג נולד בברמן ב-3 באוגוסט 1796. היא הייתה בתו של נגר. במהלך מלחמת הקואליציה השישית שטף גל של לאומיות את גרמניה. לברמן הגיעה המלחמה כאשר כוחותיו של הגנרל פרידריך קרל פון טטנבורן נכנסו אל העיר. בעקבות מותה של אלאונורה פרוכסקה, החליטה לירינג להתגייס לצבא הפרוסי ולהשתתף במלחמה. ב-13 בפברואר 1814 היא לבשה את בגדיו של אחיה, והתגייסה לפרייקור של ליצו כגבר בשם אדוארד קרוזה. היא השתתפה בקרבות נגד הצרפתים עד סיום המלחמה, ולאחר מכן חזרה עם החיילים לברלין. 

לאחר שנודעה זהותה האמיתית נאלצה לעזוב את הצבא, אולם הפכה לגיבורה עממית ולאורחת קבועה בסלוני החברה הגבוהה ובחצר המלוכה. בהוראתו של ראש העיר יוהאן שמידט, היא חזרה לעיר הולדתה ברמן והתקבלה שם בכבוד רב ב-4 בפברואר 1815. זמן קצר לאחר מכן היא עברה להמבורג, וב-1821 נישאה למלצר בשם יוהאן לוקס. ב-1832 מת בעלה, והיא מצאה את עצמה ללא הכנסה. היא חיה בעוני עד שנת 1860, אז הסכימה עיר הולדתה להעניק לה קצבה שממנה התפרנסה עד מותה ב-25 באוגוסט 1866.

הן בהמבורג והן בברמן יש כיום רחובות על שמה.

קישורים חיצוניים
----------------

ויקישיתוף מדיה וקבצים בנושא **אנה לירינג** בוויקישיתוף
* אנה לירינג, בספרייה הלאומית הגרמנית
* אנה לירינג, באתר EPOCHE NAPOLEON

|  |  |
| --- | --- |
| בקרת זהויות עריכת הנתון בוויקינתונים | 
* GND: 122372964
* VIAF: 37798196
* WorldCat: viaf-37798196

 |
**בדיקת הקשה** (באנגלית: **Tap Testing**) נועדה לצורך איתור בועות אוויר והפרדות בין שכבות חומר מרוכב ומבנים מתכתיים.

פטיש הקשה סטנדרטי. ניתן להשתמש בשני צדדיו לאיתור הפרדות בגדלים שונים
זוהי אחת ממגוון שיטות הבדיקה שאינן הורסות את האובייקט הנבדק, והיא מבוססת על הקשה קלה, באמצעות פטיש הקשה תקני, על האובייקט הנבדק והאזנה לצליל המתקבל.

עקרון השיטה מבוסס על הבדלים בצליל המופק בהקשה מעל בועת אוויר אל מול הצליל המופק בעת הקשה על חלק תקין, כפועל יוצא של אקוסטיקה שונה.

השיטה מיושמת בתעשייה בתחומים נרחבים.

עקרונות השיטה ויישומיה
----------------------

הקשה על משטח מפיקה הד קולי אחיד. לעומת זאת, בהקשה על אזור שבו יש אי רציפות או חלל ישמע הד קולי עמום או רוטט, השונה מהצליל של המשטח התקין. בודק מנוסה יכול להבחין בהבדלים הקוליים שבין אזור תקין ואזור פגום, ועל ידי הקשה זהירה, יכול גם לקבוע במידת הערכה סבירה את גבולות האזור הפגום. 

הבודק מקיש בפטיש בדיקה מיוחד (למרות שניתן להשתמש בכל חפץ צר ואטום, כגון מטבע) על קטע משטח מוגדר ומסומן מראש, במהירות גבוהה ובתדירות קבועה, ממרחק קצוב ומקשיב מקרוב לצליל המתקבל.

מטרות הבדיקה
------------

הבדיקה משמשת להערכה מהירה של כל משטח הניתן לגישה, לצורך גילוי הפרדת שכבות (Delamination), היפרדות הדבקות (Debonding), או איתור חלל בחומר (Voids). במובנים רבים, מקבילות מטרות בדיקת ההקשה לשימושי בדיקה אולטרסונית בתעשייה.

כמרבית הבדיקות הלא הורסות, גם בדיקה זו משמשת לגילוי פגמים בעת תהליך הייצור, בזמן ההרכבה או בעת ביקורת תקופתית.

אמינות
------

אמינות הבדיקה בהקשה, תלויה ביכולת ובניסיון של הבודק. הבודק חייב לדעת כיצד לחפש כשלים של הדבקות מבנה, וכיצד לזהות אזורים בהם סביר שיתרחשו כשלים כאלה.

יכולת הגילוי של פגמים נמצאת ביחס הפוך לעובי המעטה הנבדק - מגבלת העובי המקסימלי של מעטים הניתנים לגילוי פגמים הוא עד 2 מ"מ. גם גודל המבנה וצורתו משפיעים על יכולת האיתור.

יתרונות וחסרונות
----------------

### יתרונות

* משך בדיקה קצר.
* עלות בדיקה נמוכה (עלות חד פעמית של פטיש הקשה, ועלות הסרת החלק הנבדק).
* ניתן לבדוק חלקים מרובי צדדים וצורות מורכבות.
* ניתן לבדוק את כל סוגי ההדבקות.
* דרושה הכנה מינימלית לחלק הנבדק.

### חסרונות

* הבדיקה תלויה רבות בכישורי הבודק ובמיומנותו.
* הבודק צריך לפעול על פי טכניקת בדיקה קבועה.
* חייבת להיות גישה אל האזור הנבדק, להבדיל מבדיקות כגון רדיוגרפיה.
* קשה לגלות פגמים קטנים (בקוטר של 1 מ"מ עד 7 מ"מ), או פגמים בעומק האובייקט.
* הבדיקה אפשרית במשטחים ישרים וברדיוסים רחבים בלבד.

| בדיקות לא הורסות בתעשייה |
| --- |
| 

|  |
| --- |
| בדיקות ויזואליות • רדיוגרפיה • אולטרסוניקה • בדיקת חלקיקים מגנטיים • בדיקה באמצעות זרמי ערבולת • שירוגרפיה • דימות תרמי • בדיקת נוזל חודר • בדיקת הקשה |

 |
פירוש נוסף ערך זה עוסק בזמר אמריקאי. אם התכוונתם לרופא, ראו אלכסנדר מקלין (רופא).

**אלכסנדר ג'יימס (איי ג'יי) מקלין** (באנגלית: **A. J. McLean**; נולד ב-9 בינואר 1978) הוא זמר אמריקאי הידוע בעיקר בזכות פעילותו בלהקת הבנים האמריקנית "בקסטריט בויז".

ביוגרפיה
--------

מקלין נולד בווסט פאלם ביץ' בפלורידה שבארצות הברית. הוריו התגרשו כשהיה בן שנתיים. הקשר עם אביו נותק, ואמו וסביו גידלו אותו. בגיל שמונה הופיע לראשונה בתפקיד קטן בסרט האימה "Truth or Dare". ב-1990 עבר מקלין לאורלנדו עם משפחתו, וקיבל תפקיד בסדרת הטלוויזיה לילדים "Welcome Freshmen" בערוץ ניקלודאון, וכן בסיטקום "Hi Honey, I'm Home" ‏(1992). הוא נשר מבית הספר התיכון כדי לקדם את קריירת המשחק והשירה שלו.

מקלין הצטרף ללהקת הבנים "בקסטריט בויז" ב-1993. אלבומה הראשון של הלהקה יצא ב-1995, והלהקה המשיכה להוציא אלבומים מצליחים ולהופיע ברצף עד שנת 2001. מ-2003 חזרו חברי הלהקה להופיע יחד והוציאו מספר אלבומים, גם לאחר פרישתו של חבר החמישייה, קווין ריצ'רדסון, ב-2006.וגם לאחר שחזר חבר הלהקה ב 2012 הלהקה נחשבת לאחת מלהקות הבנים המצליחות ביותר בהיסטוריה, עם מכירות של מעל 130 מיליון אלבומים ברחבי העולם.

באפריל 2002, בעונה 2 של "הלם סטטי" (קריקטורת 2000–2004), הופיע בתפקיד אורח בתוכנית. שם הפרק שבו השתתף הוא "מרומית". הוא גם הופיע כמועמד לתואר בעונה הראשונה של GUTS בניקלודיאון. הופיע עם ה"בקסטריט בויז" ב"ארתור", ב"רחוב סומסום", ב"סברינה המכשפה הצעירה" וב"סאטרדיי נייט לייב".
בנוסף בשנת 2003 הופיע אי ג'יי בתוכנית של אופרה וינפרי ודיבר על ההתמכרות שלו לסמים ואלכוהול ועל הדיכאון שתקף אותו באותו זמן, ואיך הלהקה וחבריו עזרו לו להשתקם ולחזור לעצמו.

במקביל לפעילותו בלהקה, מקלין יצר לעצמו אלטר אגו, דמות בשם "ג'וני נו ניים", והופיע לעיתים תחת שם זה עם שירי סולו.

בשנת 2011 הוציא אלבום סולו ראשון בשם "Have It All".

לאורך השנים סבל מקלין מהתמכרויות לאלכוהול ולסמים, ואושפז מספר פעמים.

מקלין נישא לרושל דיאנה קרידיס ב-17 בדצמבר 2011. ב-2012 נולדה למקלין ילדה ראשונה בשם האווה ג'יימס מקלין.

ב-2022 השתתף מקלין בגרסת ה-VIP של תוכנית המציאות "המרוץ לדראג של רו פול", "המרוץ לדראג של רופול: VIP" בשם פופי לאב וניצח. הוא בחר בארגון "Trans Lifeline "לקבל 100,00 דולר בגלל זכייתו בתוכנית.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אלכסנדר מקלין (זמר)** |

* 

* אתר האינטרנט הרשמי של אלכסנדר מקלין
* האתר הרשמי של מקלין
* אלכסנדר מקלין, ברשת החברתית פייסבוק

* אלכסנדר מקלין, ברשת החברתית טוויטר

* אלכסנדר מקלין, ברשת החברתית אינסטגרם

* אלכסנדר מקלין, ברשת החברתית טיקטוק

* אלכסנדר מקלין, סרטונים בערוץ היוטיוב

* אלכסנדר מקלין, במסד הנתונים הקולנועיים IMDb (באנגלית)

* אלכסנדר מקלין, באתר Rotten Tomatoes (באנגלית)

* אלכסנדר מקלין, באתר אייטונס (באנגלית)

* אלכסנדר מקלין, באתר ספוטיפיי

* אלכסנדר מקלין, באתר AllMusic (באנגלית)

* אלכסנדר מקלין, באתר MusicBrainz (באנגלית)

* אלכסנדר מקלין, באתר Discogs (באנגלית)

* אלכסנדר מקלין, באתר Songkick (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 13168485X
* ISNI: 0000 0000 3208 2486
* LCCN: no00025749
* MusicBrainz: 037b679d-ab3c-4434-a38b-74700ee48890
* NLP: A33338140
* SUDOC: 177527129
* VIAF: 36145601932801321785
* WorldCat: lccn-no00025749

 |
**אוסקר גומר סוואן** (בשוודית: **Oscar Gomer Swahn**‏; 20 באוקטובר 1847 – 1 במאי 1927) היה צייד שוודי שהתחרה בקליעה בשלוש אולימפיאדות וזכה במדליות.

ביוגרפיה
--------

באולימפיאדת לונדון סוואן זכה בשתי מדליות זהב ובמדליית ארד אחת. הוא היה בן 60 באותה שנה, וצעיר בשנה אחת מג'ושוע מילנר, מדליסט הזהב המבוגר ביותר באותו זמן.

באולימפיאדת סטוקהולם, שנערכה בארצו, זכה במדליית זהב אחת ובמדליית ארד אחת. 

בגיל 64 הוא הפך למדליסט הזהב המבוגר ביותר אי פעם.

עקב מלחמת העולם הראשונה, התבטלה אולימפיאדת ברלין, שהייתה אמורה להתקיים בשנת 1916. בגיל 72 היה סוואן המתחרה המבוגר ביותר באולימפיאדת אנטוורפן. הוא זכה במדליית כסף, והפך למדליסט האולימפי המבוגר ביותר אי פעם.

סוואן היה חולה במהלך אולימפיאדת פריז, ולכן לא השתתף בה.

בשלוש האולימפיאדות בהן השתתף, היה מלווה בבנו, אלפרד סוואן, אשר זכה בשתי מדליות זהב, מדליית כסף אחת, ומדליית ארד אחת.

קישורים חיצוניים
----------------

ויקישיתוף מדיה וקבצים בנושא **אוסקר גומר סוואן** בוויקישיתוף

* אוסקר גומר סוואן, באתר הוועד האולימפי הבין-לאומי
* אוסקר גומר סוואן, באתר olympedia.org
* אוסקר גומר סוואן, באתר התאחדות הקליעה הבין-לאומית
**זהב לבן עבודה שחורה** הוא סרט טלוויזיה דוקומנטרי בהפקת מערכת תוכנית "עובדה" עם אילנה דיין, בבימוייה של טלי שמש ששודר ביוני 2004.

תוכן
----

הסרט מבקר את מפעלי ים המלח. נטען בו שכאשר החל המפעל בתהליך הפרטה הוא אמנם התחזק, אבל חילק את העובדים לשתי קבוצות עיקריות: עובדים הנהנים מזכויות ועובדי קבלן העובדים בלי זכויות סוציאליות ואפשר לפטרם בכל רגע. חלוקה זו השליכה על העיר דימונה ותושביה וגרמה להתפוררות יחסים חברתיים בין תושבי העיר. תהליך זה החל לפני המכירה והתעצם אחריה, בשל מיעוט מקורות הפרנסה באזור וההגמוניה של מפעלי ים המלח וחברות הקשורות אליהם על שוק העבודה באזור. בסרט רואים כיצד עובדי הקבלן מעמיסים שקי מלח בחום של 50 מעלות, עובדים עם חומרים מסוכנים, בתמורה לשכר מינימום.

רק בודדים מהפועלים, בהם יצחק ג'קי אדרי, הסכימו להיחשף למצלמה. זמן קצר לאחר הקרנתו של הסרט הוא פוטר. אחרים הסכימו לדבר רק בתנאי שלא יזוהו. הפועלים דיברו על משטר של פחד, על איומים, על חלוקת העובדים לשתי קבוצות ועוד.

עוד טוען הסרט כי מדינת ישראל נתנה "במתנה" את ים המלח למשפחת עופר, אחת המשפחות העשירות בישראל, כחלק מתהליך מכירת מפעלי ים המלח.

הסרט היה בין חמשת המועמדים לפרס אופיר לשנת 2005 בקטגוריית הסרט התיעודי הטוב ביותר.

קישורים חיצוניים
----------------

* הסרט ביוטיוב

### מאמרי ביקורת על הסרט

* נחמיה שטרסלר, ועדים ועבדים, באתר הארץ, 18 ביוני 2004
* נתן זהבי, דמגוגיה זולה, באתר nrg‏, 10 ביוני 2004
* אייל דותן, ‏סדום ועמורה, באתר גלובס, 10 ביוני 2004
* רענן שקד, פחד ותיעוב - ידיעות ynet
* האדם החושב. בריונות של בוסים, באתר nrg‏, 25 ביולי 2004
* רותה קופפר, המקום הנמוך ביותר בעולם, באתר הארץ, 8 ביוני 2004

הערות שוליים
------------

1. 1 2  יצחק ספורטא, סרט ודיון, באתר "העוקץ", 26 באוגוסט 2004
2. ↑  משה בהר, דר` דוד בוקעי והשאלה המזרחית?, באתר "העוקץ", 28 באפריל 2005
3. ↑  איתי רום, ‏העובד שיצא נגד כי"ל ופוטר: "המדינה הפסידה הון-עתק", באתר גלובס, 28 בספטמבר 2010
4. ↑  גואל פינטו, טקס פרסי "אופיר" יתקיים מחר על רקע הפגנה של איגודי היוצרים, באתר הארץ, 18 בספטמבר 2005
**BUNCH** הוא הכינוי שניתן לחמש חברות המחשבים שהתחרו בשנות ה-70 של המאה ה-20 בחברת IBM, שהייתה החברה הדומיננטית בשוק המחשבים המרכזיים.

הכינוי מייצג את ראשי התיבות של שמות החברות באנגלית: Burroughs, UNIVAC, NCR, CDC, Honeywell. בשנות ה-50 וה-60 נכללו ברשימה עוד שתי מתחרות, ג'נרל אלקטריק ו-RCA, שבתחילת שנות ה-70 פרשו מייצור מחשבים, והחבורה נקראה "יבמ ושבעת הגמדים". כינויים אלה משקפים את העובדה שנתח השוק של IBM היה גדול מזה של כל מתחרותיה אלה גם יחד.

עם כניסת IBM לשוק ההמחשבים האישיים עם המחשב IBM PC, הלכו בעקבותיה גם מתחרותיה, שייצרו תואמי PC, אך הן הסתגלו פחות טוב מ-IBM למכירות לשוק הקמעונאי.

כאשר למתחרותיה של IBM הצטרפה חברת DEC, הורחב הכינוי BUNCH ל-DeBUNCH.

קישורים חיצוניים
----------------

* Douglas W. Jones, 22C:18, Lecture 28, Summer 1997 - A Bit of History, University of Iowa Department of Computer Science
* John Greenwald, The Colossus That Works, TIME, July 11, 1983

הערות שוליים
------------

1. ↑  Bartimo, Jim (1984-11-05). "Mainframe Bunch Goes Micro". *InfoWorld*. pp. 47–50.
2. ↑  Sanger, David E. (1984-02-05). "Bailing Out of the Mainframe Industry". *הניו יורק טיימס* (באנגלית אמריקאית). p. Section 3, Page 1. ISSN 0362-4331.
3. ↑  "Oral History of John William (Bill) Poduska Sr" (PDF).

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 125120227
* WorldCat: viaf-125120227

 |
**אלכסנדר משקביץ** (נולד ב-1957 בפרונזה, קירגיזסטן) הוא איל הון יהודי קזחי, המחזיק גם באזרחות ישראלית. נשיא הקונגרס היהודי האירו-אסיתי.

ביוגרפיה
--------

נולד להורים פליטים מאירופה. אביו אנטון היה רופא, ואמו רחל יופה עורכת דין שהתפרסמה בפרונזה.

משקביץ למד בלשנות באוניברסיטה הלאומית של קירגיזסטן, לאחר שסיים תואר שלישי נהפך לדיקן הפקולטה.

בשנות ה-90 עבר לקזחסטן, קשר קשרים עם הנשיא נורסולטאן נזרבייב והתמנה לראש החברה לייצור אלומיניום. חברתו קצרה הצלחה. משקביץ משמש כיושב ראש דירקטוריון הבנק האירו-אסייתי. הוא נבחר למזכיר הקונגרס היהודי האירו-אסייתי, וכן הוא משמש כנשיא האיגוד המסחרי האירו-אסייתי. הוא תורם רבות לקהילות היהודיות במרכז אסיה ובקווקז, ולאחרונה התחיל בפרויקט בניית בתי כנסת בקהילות היהודיות בקזחסטן.
נכון לשנת תשפ"א (2021) משקביץ בנה בקזחסטן 3 בתי כנסת בערים נור סולטן (אסטנה), פאבלודר, קוסטנאי.

ב-2011 דירג אותו כתב העת פורבס כאיש השישי בעושרו בישראל ובמקום ה-297 בין עשירי העולם, עם הון של 3.7 מיליארד דולר

וב-2013 דורג על ידי פורבס במקום ה-704 בעולם עם הון אישי של כ-2.1 מיליארד דולר
.

נשוי ללריסה ואב לשתי בנות, אנה ואלה.

בעקבות אסון השריפה בכרמל דאג יחד עם איש העסקים מיכאל מירילשוילי להקמת צי של כלי רכב למלחמה באש.

קישורים חיצוניים
----------------

ויקישיתוף מדיה וקבצים בנושא **אלכסנדר משקביץ** בוויקישיתוף

הערות שוליים
------------

1. ↑  רשימת עשירי ישראל, גלובס, 10 במרץ 2011
2. ↑  רשימת המיליארדרים העולמית, כלכליסט, 4 במרץ 2013
3. ↑  Alexander Mashkevich and Michael Mirilashvili to Create Specialty Vehicle Firefighting Brigade, ‏29 בדצמבר 2010 (באנגלית) (ארכיון)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007299610305171
* GND: 1124746935
* ISNI: 0000 0004 0224 0294
* LCCN: no00091588
* VIAF: 297484157
* WorldCat: lccn-no00091588

 |
**סמל העיר קריית אונו**, סמלה הרשמי של העיר והעירייה, אומץ ב-1954.

תיאור הסמל
----------

סמל מורכב מאיור של עץ הדר המורכב מעיגול ירוק ובתוכו שלושה עיגולים כתומים קטנים, ממנו יוצא קו שחור כלפי מטה, גזע העץ, וטמשני עבריו עלים ירוקים גדולים. ציור זה וצבעיו, כתום וירוק, מסמלים את הפרדסים שבאזור ואת הצבעוניות והיופי של העיר. מאחורי העץ יש חומת אבנים שמסמלת את הבניה בעיר.

היסטוריה
--------

הסמל אומץ על ידי ועדה שהקים ראש המועצה הראשון של קריית אונו, יעקב כהן, לאחר פרישתו של היישוב ממועצה אזורית אונו ב-1954.

ב-2010, לכבוד חגיגות 70 השנים להקמת העיר, נערך סקר בקרב תושבי העיר לבחירת סמל מתוך שש אפשרויות. הסמל הנבחר כלל את סמלה הרשמי של העיר לצד המספר 70 בצבעי ירוק וכחול, ומימינו עיגולים רבים בצבעי כחול, ירוק וכתום, חופפים אחד לשני ויוצרים צורה של בועות סבון, לסמל התווסף המוטו "איכות חיים".

ב-2020, לכבוד חגיגות 80 השנים להקמת העיר, אומץ סמל נוסף, דומה לסמל ה-70, שכלל את המספר 80 לצד סמלה הרשמי של העיר. מהמספר "פרחו" כלפי מעלה גרסאות מוקטנות בצבעי ירוק וכתום של סמל העיר. הסמל נבחר מתוך ארבעה עיצובים אפשריים במסגרת סקר אינטרנטי שנערך בין תושבי העיר.

הערות שוליים
------------

1. 1 2 3 4 5  סמל העיר קריית אונו, אתר עיריית קריית אונו
2. ↑  עיצוב סמל ה-70
3. ↑  תומר קרן, נבחר סמל לחגיגות ה-80 לקריית אונו, אתר אונוnews,‏ 6 בינואר 2020

| דגל ישראלדגל ישראל סמלי מחוז תל אביב |
| --- |
| ערים | תל אביב-יפו • אור יהודה • בני ברק • בת ים • גבעתיים • הרצליה • חולון • קריית אונו • רמת גן • רמת השרון | מפת מחוז תל אביבמפת מחוז תל אביב |
| מועצות מקומיות | אזור • כפר שמריהו |
| מחוז הצפון • מחוז חיפה • מחוז תל אביב • מחוז המרכז • מחוז ירושלים • מחוז הדרום • מחוז יהודה ושומרון |
**סמל העיר קריית ביאליק**, סמלה הרשמי של העיר קריית ביאליק והעירייה, אומץ בראשית שנת 2016.

תיאור הסמל
----------

מורכב ממגן בעל מסגרת כחולה ושדה תכלת מוטען בציור של ספר אשר בו נכלל בצד ימין סימני תווי נגינה ובצד שמאל סמל העיר הישן, עיצוב של האותיות ק' ו-ב', ראשי התיבות של שם העיר, בצורת בית. תווי הנגינה מסמלים את שאיפה של קריית ביאליק להיות "בירת הספרות והשירה של ישראל" ואת כך שנקרא על שמו של המשורר הלאומי של ישראל, חיים נחמן ביאליק. בתחתית הסמל קלף עם שם העיר.

היסטוריה
--------

סמלה הראשון של העיר אומץ ב-1935 בסמוך להקמתה והיה בשימוש בעיר ב-81 השנים הראשונות לקיומה. ב-2016 נערכה תחרות לעיצוב סמל חדש לעיר, הוצעו 24 סמלים מתוכן נבחרה הצעתו של אורגד עמר.

> 
> כעיר מודרנית ומתחדשת, שבשנים הקרובות תמנה כ-100,000 תושבים, החלטנו לעדכן את סמל הקריה הישן לימינו. יחד עם זאת, בסמל החדש הקפדנו לשמור על מקום של כבוד לסמל הקודם, שהיה דמוי בית, כאשר אחת המטרות היתה להדגיש את העובדה, שהעיר חרטה על דגלה את ערכי החינוך והתרבות.
> 
> 
> 
> — מכתבו של ראש העיר, אלי דוקורסקי על אימוץ הסמל החדש.
>

קישורים חיצוניים
----------------

ויקישיתוף מדיה וקבצים בנושא **סמל העיר קריית ביאליק** בוויקישיתוף

הערות שוליים
------------

1. 1 2 3  סמל העיר, אתר עיריית קריית ביאליק

| דגל ישראלדגל ישראל סמלי מחוז חיפה |
| --- |
| ערים | חיפה • אום אל-פחם • אור עקיבא • באקה אל גרביה • חדרה • טירת כרמל • נשר • קריית אתא • קריית ביאליק • קריית ים • קריית מוצקין | מפת מחוז חיפהמפת מחוז חיפה |
| מועצות מקומיות | בנימינה-גבעת עדה • ג'סר א-זרקא • דלית אל-כרמל • זכרון יעקב • כפר קרע • עספיא • פרדס חנה-כרכור • קריית טבעון |
| מועצות אזוריות | אלונה • זבולון • חוף הכרמל • מנשה |
| מחוז הצפון • מחוז חיפה • מחוז תל אביב • מחוז המרכז • מחוז ירושלים • מחוז הדרום • מחוז יהודה ושומרון |